Årsberetning Budalsvika/Ertekroken 2023

Budalsvikingene er: Viggo Løvås, Ole Lagerholt; Arild Svendsen, Steinar Nordgjerde og Einar Skontorp.  Vi har også hatt god hjelp av Arild Hovland og Vivan Skontorp. Denne gjengen har hatt ansvar for drift og vedlikehold av hytta, båten og annet utstyr.  Det er gjennomført 2 innsatshelger på tradisjonelt vis. I tillegg har vi hatt regelmessig tilsyn gjennom hele året. Etter avtale med svenske myndigheter har arbeidet med å rydde og hugge ved på den andre siden av bekken fortsatt, og stadig mer av det gamle torpet blir synlig. Det er også skiftet ut deler av kledningen på nordveggen. Dette arbeidet vil fortsette i 2024. 
Våre gjester har stort sett forlatt hytta ryddet og rengjort, så det har vært få problemer med driften. Vi registrerer at flere store grupper kommer på besøk. Det er gledelig, men det kan oppstå noen uheldige episoder når flere grupper er på hytta samtidig. 
Årets høydepunkt var åpningen av Hallevägen, da det ble servert villsvingryte til over 40 personer. Denne historiske vandreruta har fått oppmerksomhet og det kommer ofte folk innom Budalsvika på vandring mot Ertekroken og Halden. Det er registrert 249 overnattinger i 2023. 
På Ertekroken har vi hatt 106 overnattinger. Det ble nylig tegnet 10-års kontrakt med grunneier og Ann-Kristin Fosby trives godt som vertinne/hyttesjef. I høst har det vært arbeidet med bedre rømningsvei og sikrere bruk av propan. Denne jobben er ikke helt ferdig, men Ertekroken står snart klar til å ta imot enda flere gjester i kommende år.     
Einar Skontorp                          

